

**Република Македонија**

**МИНИСТЕРСТВО ЗА ОБРАЗОВАНИЕ И НАУКА**

##### ПРЕДЛОГ НА ЗАКОН

**ЗА ДОПОЛНУВАЊЕ НА ЗАКОНОТ**

**ЗА СТРУЧНО ОБРАЗОВАНИЕ И ОБУКА ПО СКРАТЕНА ПОСТАПКА**

# Скопје, Септември 2013 година

**ВОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ**

Со Законот за дополнување на Законот за стручно образование и обука се врши усогласување на прекршочните одредби во овој закон со одредбите од новиот Закон за прекршоците.

**II. ЦЕЛИ, НАЧЕЛА И ОСНОВНИ РЕШЕНИЈА**

Целта на предложените законски решенија е да се подобрат постапките при изрекувањето на прекршоците на субјектите кои работат спротивно на одредбите на Законот за стручно образование и обука.

 **III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Овој закон не предизвикува фискални импликации.

**IV. ПРОЦЕНА НА ФИНАНСИСКИТЕ СРЕДСТВАА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

 Овој закон не предизвикува материјални обврски за одделни субјекти.

 Средствата се обезбедуваат од Буџетот на Република Македонија.

**V. СКРАТЕНА ПОСТАПКА ЗА ДОНЕСУВАЊЕ НА ЗАКОН ЗА ДОПОЛНУВАЊЕ НА ЗАКОНОТ ЗА СТРУЧНО ОБРАЗОВАНИЕ И ОБУКА**

Со оглед на тоа што се исполнети случаите утврдени во член 170 алинеја 1 од Деловникот на Собранието на Република Македонија, односно не е во прашање донесување на сложен и обемен закон, се предлага овој Закон за дополнување на Законот за стручно образование и обука, да се донесе по скратена постапка.

##### ПРЕДЛОГ НА ЗАКОН ЗА ДОПОЛНУВАЊЕ НА

##### ЗАКОНОТ ЗА СТРУЧНО ОБРАЗОВАНИЕ И ОБУКА

**Член 1**

Во Законот за стручно образование и обука („Службен весник на Република Македонија“ бр.71/06, 117/08, 148/09, 17/11 и 24/13) по член 40-а се додава нов член 40-б кој гласи:

„Член 40-б

Прекршочната постапка води и прекршочните санкции ги изрекува надлежен суд.

Пред поднесување на барање за прекршочна постапка до надлежен суд, за прекршоците предвидени во овој закон, Државниот просветен инспекторат води постапка за издавање на прекршочен платен налог, согласно со Законот за прекршоците.“

**Член 2**

Се овластува Законодавно-правната комисија на Собранието на Република Македонија да утврди пречистен текст на Законот за стручно образование и обука.

**Член 3**

 Овој закон влегува во сила осмиот ден од денот на објавувањето во „Службен весник на Република Македонија“.

**ОБРАЗЛОЖЕНИЕ НА ПРЕДЛОГ-ЗАКОНОТ ЗА ДОПОЛНУВАЊЕ НА ЗАКОНОТ ЗА СТРУЧНО ОБРАЗОВАНИЕ И ОБУКА**

**I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ДОПОЛНУВАЊЕ НА ЗАКОНОТ ЗА СТРУЧНО ОБРАЗОВАНИЕ И ОБУКА**

Со членот 1 по член 40-а од Законот за стручно образование и обука се додава нов член 40-б кој уредува дека пред поднесување на барање за прекршочна постапка, за прекршоците предвидени во овој закон, Државниот просветен инспекторат води постапка за издавање на прекршочен платен налог согласно со Законот за прекршоците.Ова е заради усогласување со одредбите на новиот Закон за прекршоците.

Со членот 2 се овластува Законодавно-правната комисија на Собранието на Република Македонија да утврди пречистен текст на Законот за стручно образование и обука.

 Со членот 3 се уредува влегувањето во сила на законот.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Со оглед на тоа што со дополнување на Законот за стручно образование и обука се врши додавање на нов член 40-б, решенијата содржани во одредбите се меѓусебно поврзани и чинат една правна целина.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со овие одредби во Предлог Законот за дополнување на Законот за стручно образование и обука се очекува подобрување на постапките при изрекувањето на прекршоците на субјектите кои работат спротивно на одредбите на Законот за стручно образование и обука.

ОДРЕДБА ОД ЗАКОНОТ ЗА СТРУЧНО ОБРАЗОВАНИЕ И ОБУКА

КОЈА СЕ ДОПОЛНУВА

Член 40-а

Глоба во износ од 1.000 до 1.500 евра во денарска противвредност ќе му се изрече за прекршок на вработениот, односно на надворешниот соработник ако не потпише изјава утврдена во членот 33-а став (1) од овој закон.